На основу члана 27. став 10. Закона о jавној својини (''Службени гласник РС'', број 72/11, 88/13 и 105/14), члана 23. и 25. став 1. Одлуке о прибављању, располагању и управљању стварима у јавној својини Града Ниша – Пречишћен текст („Сл.лист Града Ниша“, број 5/2016) и члана 37. Статута града Ниша („Сл.лист Града Ниша“, бр. 88/2008), Скупштина Града Ниша дана\_\_\_\_\_\_\_\_\_\_ 2016. године, доноси

**Р Е Ш Е Њ Е**

**I ПРЕНОСИ СЕ** право коришћења Предшколској установи „Пчелица“ Ниш, са пословним седиштем у Нишу, ул. Орловића Павла бб, на непокретности у јавној својини Града Ниша, на неодређено време и без накнаде, и то на:

-пословном простору бр.1, у површини од 222м2, који је у листу непокретности бр.144 КО Медошевац уписан као посебан део зграде основног образовања изграђене на катастарској парцели бр.559/1, пословни простор за који није утврђена делатност, у јавној својини Града Ниша.

У својству носиоца права коришћења Предшколска установа „Пчелица“ Ниш ће користити описану непокретност у складу са регистрованом делатношћу и позитивним законским прописима.

**II** Право коришћења нанепокретностима из става I овог решења преноси се Предшколској установи „Пчелица“ Ниш, са правом држања и коришћења у складу са природом и наменом ствари, давања у закуп и управљања у складу са Законом о јавној својини и другим позитивним законима и прописима, као и са правом уписа права коришћења у јавној књизи о непокретности и правима на њима.

**III** Предшколска установа „Пчелица“ Ниш у обавези је да непокретност која јој је овим решењем пренета на коришћење одржава, обнавља и унапређује као и да извршава све законске обавезе у вези са том непокретношћу.

Предшколска установа „Пчелица“ Ниш нема право располагања предметном непокретношћу у смислу Закона о јавној својини, осим давања дела предметне непокретности у закуп уз писану начелну сагласност Градоначелника Града Ниша.

**IV** Обавезује се Предшколска установа „Пчелица“ Ниш, да у року од 8(осам) дана од дана пријема овог Решења приступи закључењу Уговора о преносу права коришћења и управљања на непокретностима у јавној својини Града Ниша, којим ће се ближе регулисати међусобна права и обавезе Града Ниша и Предшколске установа „Пчелица“ Ниш

**V** Oво решење је коначно и исто објавити у „Службеном листу Града Ниша“.

**Број:\_\_\_\_\_\_\_\_\_\_**

**У Нишу,\_\_\_\_\_\_\_2016.године**

**СКУПШТИНА ГРАДА НИША**

**ПРЕДСЕДНИК**

**Мр Раде Рајковић**

**О Б Р А З Л О Ж Е Њ Е**

Дана 09.09.2016. године, Основна школа „Милан Ракић“-Медошевац обратила се Управи за имовину и инспекцијске послове Града Ниша, захтевом да се део зграде основног образовања, постојеће на катастарској парцели бр.559/1 КО Медошевац, на којој је уписано право јавне својине Града Ниша, а чији је корисник Основна школа „Милан Ракић“-Медошевац, пренесе на коришћење Предшколској установи „Пчелица“, ради реализације пројекта који је одобрен од стране Фондације Новак Ђоковић, у циљу адаптације и опремања простора за потребе предшколске установе, наводећи у истом да је поступак покренут иницирала Градска општина Црвени Крст и да се предметни део објекта не користи за потребе Основне школе „Милан Ракић“-Медошевац.

У спроведеном поступку, утврђено је да је у листу непокретности бр.144 КО Медошевац, на катастарској парцели бр.559/1 уписано право јавне својине Града Ниша, као и да је на објекту-згради основног образовања бр.1 и на пословном простору, као посебном делу објекта, корисне површине 222м2 извршен упис права јавне својине Града Ниша.

На основу члана 18. став 1. Закона о jавној својини (''Службени гласник РС'', број 72/11, 88/13 и 105/14), носиоци права јавне својине су Република Србија, аутономна покрајина и јединица локалне самоуправе, док је ставом 6. истог члана прописано да установе и јавне агенције и друге организације чији је оснивач Република Србија, аутономна покрајина и јединица локалне самоуправе, које немају статус државног органа и организације, органа аутономне покрајине, односно органа јединице локалне самоуправе или јавног предузећа, односно друштва капитала, имају право коришћења на непокретним и покретним стварима у јавној својини, које су им пренете на коришћење.

Чланом 24. Закона о jавној својини (''Службени гласник РС'', број 72/11, 88/13 и 105/14), утврђено је да носиоци права коришћења из члана 18. овог закона управљају покретним и непокретним стварима које користе, као и да је управљање стварима у јавној својини у смислу члана 24. став 2. Закона њихово одржавање, обнављање, унапређивање, као и извршавање законских и других обавеза у вези са тим стварима.

Право јавне својине и право коришћења на непокретностима у јавној својини уписује се у јавну књигу о евиденцији непокретности и правима на њима, у складу са законом којим се уређује упис права на непокретностима, сагласно члану 25. Закона о јавној својини (''Службени гласник РС'', број 72/11, 88/13 и 105/14).

Полазећи од чињенице да је Град Ниш оснивач Предшколске установе „Пчелица“, на основу Одлуке о оснивању Предшколске установе„Пчелица“ Ниш („Службени лист ГрадаНиша“, број 29/2010 – пречишћен текст 94/2010), као и да предшколска установа, у складу са одредбама важећег Закона о јавној својини не може бити носилац права јавне својине, а да се истој ради обављања регистроване делатности установе може пренети право коришћења на непокретним стварима у јавној својини, утврђено је да су испуњени услови прописани чланом 18. Закона о јавној својини (''Службени гласник РС'', број 72/11, 88/13 и 105/14) и чланом 23. Одлуке о прибављању, располагању и управљању стварима у јавној својини Града Ниша – Пречишћен текст („Сл.лист Града Ниша“, број 5/2016), на основу којих Град Ниш као носилац права јавне својине преноси на неодређено време и без накнаде, право коришћења на непокретности ближе описаној у тачки I диспозитива овог решења-наведеној установи, са правом управљања, ради обављања регистроване делатности, те је одлучено као у диспозитиву овог решења.

**Н а ч е л н и к**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Љубиша Јанић, дипл.правник**